ເກົາຫລີເໜືອຍົກເລີກຂໍ້ຈຳກັດຮັດແຄບທ່ີເຂັ້ມງວດໃນການໄປມາຂ້າມຊາຍແດນກັບເກົາຫລີໃຕ້
ຂ່າວອື່ນໆອີກ: ຈີນຍົກເລີກເຫດການຫລາຍຢ່າງໃນຂະນະທີ່ ອົງດາໄລລາມະຢ້ຽມຢາມໄຕ້ຫວັນ; ຈີນເລີ່ມມ້າງຕູບຜ້າທີ່ ປຸກໃຫ້ອົບພະຍົບ; ຜູ້ຊາຍອະເມຣິກັນ3 ຄົນປະ
ເກົາຫລີເໜືອໄດ້ຍົກເລີກຂໍ້ຈຳກັດຮັດແຄບທ່ີເຂັ້ມງວດ ໃນການໄປມາຂ້າມຊາຍແດນກັບເກົາຫລີໃຕ້ ໂດຍເຮັດໃຫ້ການຫລັ່ງໄຫລຂອງສິນຄ້າແລະພະນັກງານ ໄປຍັງແລະມາຈາກເຂດອຸດສາຫະກັມຮ່ວມໃນເກົາຫລີເໜືອນັ້ນ ກັບຄືນສູ່ສະພາບປັກກະຕິ ໂຄສົກຍິງປະຈຳກະຊວງທ້ອນໂຮມປະເທດຂອງເກົາຫລີໃຕ້ກ່າວວ່າ ດ່ານຊາຍແດນຈະເປີດ ມື້ນຶ່ງ 23ເທື່ອ  ສຳລັບການໄປມາຫາ ຍັງເມືອງເກຊອງ ຊຶ່ງເພີ່ມຂຶ້ນຈາກມື້ລະ 6 ເທ່ືອໃນປັດຈຸບັນນີ້ ໂຄສົກຍິງທ່ານນີ້ຍັງເວົ້າຕື່ມວ່າ ຈະບໍ່ມີການຈຳກັດຈຳນວນຜູ້ຄົນແລະ ຍວດຍານພາຫະນະ ທ່ີຂ້າມດ່ານຊາຍແດນໃນແຕ່ລະເທື່ອນັ້ນອີກແລ້ວ ເຂດອຸດສາຫະກັມເກຊອງ ເປັນບ່ອນຕັ້ງໂຮງງານຂອງພວກນັກລົງທຶນຊາວເກົາຫລີໃຕ້  ຈຳນວນປະມານ 110 ແຫ່ງ ທ່ີວ່າຈ້າງຄົນງານເກົາ ຫລີເໜືອປະມານ 40 ພັນຄົນ ການເປີດດ່ານຂ້າມຊາຍແດນທ່ີວ່ານີ້ ເປັນນຶ່ງໃນຮ່ອງຮອຍຫລາຍຢ່າງທີ່ພຽງຢ້າງໄດ້ສະແດງອອກ ຫວ່າງໄວໆມານີ້ ໃນອັນທີ່ເຫັນໄດ້ວ່າເປັນ ຄວາມພະຍາຍາມຢ່າງຈະແຈ້ງເພື່ອປັບປຸງສາຍພົວພັນກັບກຸງໂຊນໃຫ້ດີຂຶ້ນ ສາຍພົວພັນລະຫວ່າງສອງປະເທດໄດ້ເຣີ່ມຊຸດໂຊມລົງໃນຕົ້ນປີກາຍນີ້ ເວລາທ່ານ Lee Myung-bak ທ່ີນິຍົມແນວທາງເດີມ ຂຶ້ນດຳຣົງຕຳແໜ່ງປະທານາທິບໍດີເກົາຫລີໃຕ້ ພັກຣັຖບານໄຕ້ຫວັນໃນປັດຈຸບັນກ່າວວ່າ ຈີນໄດ້ຍົກເລີກ ຫລືບໍ່ກໍເລື່ອນ ເຫດການຫລາຍຢ່າງອອກໄປ ຫລັງຈາກຣັຖບານໄຕເປໄດ້ຕັດສິນໃຈເຊື້ອເຊີນອົງດາໄລລາມະ ຜູ້ນຳດ້ານຈິດໃຈຂອງຊາວທິເບດທ່ີລີ້ໄພໃນຕ່າງປະເທດ ໄປຢ້ຽມຢາມເກາະໄຕ້ຫວັນນັ້ນ ທ່ານນາງ Chen Shu-rong ໂຄສົກພັກຈີນຄນະຊາດ ກ່າວວ່າ ເຈົ້າໜ້າທ່ີຂັ້ນອາວຸໂສຂອງພົກຄອມມີວນິດຈີນທ່ານນຶ່ງ ຈາກເມືອງຊຽງໄຮ້ ແລະຜູ້ແທນພັກກຸ່ມນຶ່ງຈາກເມືອງ Nanjing ຕ່າງກໍໄດ້ລົບລ້າງແຜນ ການໄປຢ້ຽມຢາມໄຕ້ຫວັນ ທ່ານນາງ Chen ກ່າວວ່າ ຍັງບໍ່ເປັນທ່ີແຈ້ງຂາວເທື່ອວ່າ ການລົບລ້າງທ່ີວ່ານີ້ແມ່ນເປັນຍ້ອນການຢ້ຽມຢາມຂອງອົງດາໄລລາມະຫລືບໍ? ແຕ່ທ່ານນາງກ່າວວ່າ ພັກຈີນຄນະຊາດໄດ້ເພີ່ມທະວີການຕິດຕໍ່ສື່ສານກັນຫລາຍຂຶ້ນກັບກຸງປັກກິງ ເພື່ອຜ່ອນ ຄາຍຜົນກະທົບໃດໆທ່ີອາດຈະມີຂຶ້ນໄດ້ນັ້ນ ອົງດາໄລລາມະເດີນທາງໄປຮອດໄຕ້ຫວັນໃນວັນອາທິດຜ່ານມານີ້ ໃນ ການສະເດັດປະພາດເພື່ອປອບໃຈໃຫ້ຄວາມອົບອຸ່ນ ແກ່ພວກທ່ີໄດ້ຮັບເຄາະຮ້າຍຈາກລົມໄຕ້ຟຸຸ່ນມໍຣະກົດ ຊຶ່ງໄດ້ປະທະເກາະໄຕ້ຫວັນໃນເດືອນແລ້ວນີ້ ຍັງຜົນເຮັດໃຫ້ປະຊາຊົນເສັຍຊີວິດ ຫລືຫາຍສາບສູນໄປຈຳນວນຫລາຍກວ່າ 700 ຄົນນັ້ນ ຜູ້ນຳດ້ານຈິດໃຈຂອງຊາວທິເບດທ່ີກຳລັງລີ້ໄພໃນຕ່າງປະເທດ ກ່າວວ່າ ການຢ້ຽມຢາມຂອງພຣະອົງບໍ່ມີສ່ວນພົວພັນກັບການເມືອງ ແຕ່ທາງຈີນ ບໍ່ເຫັນພ້ອມນຳການກ່າວອ້າງຂອງພຣະອົງ ທາງການຈີນໄດ້ເລີ່ມມ້າງຕູບຜ້າຕັ້ງ ທີ່ໄດ້ປຸກໃຫ້ຊາວອົບພະຍົບມຽນ ມ້າຢູ່ນັ້ນ ລົງແລ້ວ ໃນວັນອັງຄານມື້ນີ້ ໃນຂະນະທ່ີອົບພະຍົບຫລາຍພັນຄົນພາກັບເດີນທາງກັບຄືນບ້ານເກີດເມືອງນອນຂອງຕົນ ຫລັງຈາກ ການປະທະກັນເປັນເວລາຫລາຍມື້ ລະຫວ່າງກຳລັງຝ່າຍຣັຖບານແລະ ພວກກະບົດຊົນກຸ່ມນ້ອຍ ຍຸດຕິລົງ ຢ່າງນ້ອຍປະຊາຊົນຈຳນວນ 30 ພັນຄົນ ໄດ້ໜີອອກຈາກພາກຕາເວັນອອກສຽງເໜືອຂອງມຽນມ້າໄປອາໄສຢູ່ໃນປະເທດຈີນໃນວັນເສົາແລະວັນອາທິດຜ່ານມານີ້ ເພື່ອຫລົບໜີຈາກການສູ້ຣົບກັນໃນເຂດ Kokang ຊຶ່ງເປັນເຂດຂອງຊົນເຜ່ົ່າຈີນໃນ ຣັດ Shan ຂອງມຽນມ້າ ຈີນບໍ່ໄດ້ປະກາດຢ່າງເປັນທາງການວ່າ ຕົນຖືວ່າພວກຊາວຈີນແລະ ຊາວມຽນມ້າທ່ີຫລົບໜີຈາກເຂດ Kokang ເປັນອົບພະຍົບ ແຕ່ກໍໄດ້ ໃຫ້ການຊ່ອຍເຫລືອເຂົ້າປາອາຫານແລະນ້ຳດື່ມນ້ຳໃຊ້ ແລະໃຫ້ບ່ອນ ພັກບ່ອນເຊົາ ເປັນເວລາຊົ່ວຄາວ ແກ່ເຂົາເຈົ້າ ພວກທ່ີເດີນທາງກັບຄືນສູ່ບ້ານເຮືອນຂອງຕົນບາງຄົນກ່າວວ່າ ເຂົາເຈົ້າຍັງຢ້ານແລະບໍ່ໄວ້ໃຈຄຳກ່າວອ້າງຂອງຣັຖບານມຽນມ້າ ທ່ີວ່າການສູ້ຣົບ ກັນໄດ້ຍຸດຕິລົງແລ້ວນັ້ນ ໂຄສົກກະຊວງການຕ່າງປະເທດສະຫະຣັດກ່າວໃນວັນຈັນວານນີ້ວ່າ ຣັຖບານກຸງວໍຊິງຕັນມີຄວາມເປັນຫ່ວງຢ່າງເລີກເຊິ່ງ ກ່ຽວກັບຄວາມຮຸນ ແຮງທ່ີວ່ານີ້ ແລະທ່ານໄດ້ຮຽກຮ້ອງຣັຖບານທະຫານມຽນມາ ໃຫ້ທຳການໂອ້ລົມສົນທະນາກັນກັບພວກກຸມກະບົດເຫລົ່ານີ້ ຕລອດທັງພັກຝ່າຍຄ້ານທ່ີນິຍົມລະບອບປະຊາທິປະໄຕໃນມຽນມ້ານັ້ນ : ຜູ້ຊາຍອະເມຣິກັນ 3 ຄົນທ່ີຖືກເນຣະເທດອອກຈາກກຳປູເຈັຍໄດ້ກັບຄືນໄປຍັງຣັດ California ແລ້ວເພື່ອປະເຊີນກັບຂໍ້ຫາຖານຮ່ວມເພດ ກັບເດັກນ້ອຍກຳປູເຈັຍ ຊາຍທັງສາມຄົນນີ້ເດີນທາງໄປຮອດນະຄອນ Los Angeles ໃນວັນຈັນວານນີ້ ຕຳຫລວດກຳປູເຈັຍໄດ້ຈັບກຸມທັງ 3 ຄົນ ຄືນາຍ Ronald Boya-jian, Erik Peeters ແລະ Jack Sporich ໃນເດືອນກຸມພາປີນີ້ ນາຍ Boyajian ຖືກກ່າວຫາວ່າ ຮ່ວມເພດກັບເດັກນ້ອຍແມ່ຍິງ ວັຍ 10 ຂວບ ແລະນາຍ Peeters ຖືກກ່າວຫາວ່າຈ່າຍເງິນໃຫ້ເດັກນ້ອຍ ຜູ້ຊາຍ 3 ຄົນເພື່ອແລກປ່ຽນກັບການຮ່ວມເພດ ຜູ້ຊາຍທັງ3 ຄົນນີ້ ປະເຊີນກັບການຖືກລົງໂທດຈຳຄຸກເຖິງ 30 ປີ ຖ້າຫາກຖືກສານຕັດສິນ ວ່າມີຄວາມຜິດແທ້ ທະຫານສະຫະຣັດ 2 ຄົນເສັຍຊີວິດໃນການໂຈມຕີດ້ວຍລະເບີດຢູ່ຄົນລະບ່ອນໃນພາກໃຕ້ຂອງອັຟການີສຖານໃນວັນຈັນວານນີ້ ເຮັດໃຫ້ເດືອນສິງຫາເປັນເດືອນທ່ີທະຫານສະຫະຣັດເສັຍຊີວິດ ຫລາຍທ່ີສຸດໃນ ອັຟການີສຖານ ນັບແຕ່ຣັຖບານພາຍໃຕ້ການນຳພາຂອງກຸ່ມຕາລີບັນຖືກຂັບໄລ່ອອກຈາກປະເທດໃນປີ 2001 ເປັນຕົ້ນມາ ມີທະຫານອະເມຣິກັນຢ່າງນ້ອຍ 47 ຄົນເສັຍຊີວິດໃນເດືອນແລ້ວນີ້ ສົມທຽບກັບ 44 ຄົນໃນເດືອນກ່ອນນັ້ນ ການເສັຍຊີວິດຄັ້ງຫລ້າສຸດ ແມ່ນມີຂຶ້ນໃນມື້ດຽວກັນກັບທ່ີຜູ້ບັນຊາການ ທະຫານສະຫະຣັດແລະກຳລັງກຸ່ມເນໂຕໃນອັຟການີສຖານກ່າວວ່າ ສະຖານະການໃນປະເທດກຳລັງຮ້າຍແຮງຂຶ້ນ ແຕ່ວ່າສົງຄາມທ່ີໄດ້ດຳເນີນມາເປັນເວລາ 8 ປີນັ້ນ ຍັງມີທາງເອົາຊະນະໄດ້ຢູ່ ນາຍພົນ Stanley McChrystal ຈາກກອງທັບບົກສະຫະຣັດ ໄດ້ໃຫ້ການທົບທວນຄືນເບິ່ງສະຖານະການ ທີ່ໃຜໆກໍລໍຖ້າຟັງ ກ່ຽວກັບສົງຄາມຕໍ່ຕ້ານກຸ່ມຕາລີບັນແລະເຄືອຂ່ານ al-Qaida ໃນອັຟການີສ ຖານນັ້ນ ໃນວັນຈັນວານນີ້ ນາຍພົນ McChrystal ກ່າວວ່າ ສະຫະຣັດແລະພວກປະເທດພັນທະ ມິດຈະຕ້ອງໄດ້ປ່ຽນຍຸດທະວິທີ ແລະເພິ່ມທະວີການຮ່ວມມືກັນຂື້ນອີກ ເພື່ອຫັນປ່ຽນທິດທາງຂອງສົງຄາມ ພ້ອມດຽວກັນ ທ່ານໄດ້ຮຽກຮ້ອງໃຫ້ຂຍາຍກຳລັງຮັກສາຄວາມປອດໄພຂອງອັຟການີສຖານອອກອີກ ແລະໃຫ້ປ່ຽນແປງປັບປຸງຍຸດທະສາດໃນການຕໍ່ຕ້ານພວກກໍ່ການຮ້າຍນັ້ນ